Is-Segretarju, Charles Magro, imexxi l-Lejla ta' Poeżija Patrick Sammut, viċi-President, jaqra kumment kritiku dwar Pellegrini Nhar il-Ġimgħa, 22 ta' Lulju 2011, fis-7pm, l-Għaqda Poeti Maltin organizzat Lejla ta' Poeżija f'ġieħ Vincenzo Maria Pellegrini, din id-darba fir-Razzett tal-Markiz Mallia Tabone fil-Mosta. Il-Lejla tmexxiet mis-Segretarju, Charles Magro. Fid-diskors introduttiv tiegħu l-President, Alfred Massa, qal li mhux l-ewwel darba li l-Għ.P.M. fakkret poeti membri tagħha. Pellegrini, li dis-sena jagħlaq mitt sena minn twelidu, kien attiv ħafna fl-Għaqda sa mill-bidu, tant li ngħata l-unur ta' Membru Onorarju. Waqt is-serata nqraw poeżiji mill-membri preżenti b'ilsna u stili differenti u li missew temi differenti. Kien hemm ukoll parti ddedikata għal Vincenzo Maria Pellegrini: inqraw bijografija, kumment kritiku dwar il-poeżiji tiegħu u anki numru ta' xogħlijiet mill-pinna tiegħu. Is-serata ġiet imżewqa wkoll mill-mużika folk tal-kantawtur Walter Micallef, preżenza regolari waqt okkażjonijiet bħal dawn. Minn hawnhekk ħajr lill-Għaqda Filantropika Talent Mosti li pprovdiet għal darb'oħra l-post pittoresk fejn setgħet tittella' din il-Lejla. (www.ghpm.blogspot.com)
Il-kittieb Vincenzo Maria Pellegrini mfakkar mill-Għaqda Poeti Maltin